Det er ikke meget myndighederne har kunnet fortælle om de personer, der onsdag omkom i den tragiske togulykke på Storebæltsbroen. Den eneste officielle udmelding lyder på, at det er fem kvinder og tre mænd, der er omkommet i ulykken. Nu er der dog nyt om én af de omkomne. Ifølge det grønlandske medie Sermitsiaq er en af de dræbte Kasper Brix Bærndt, der kommer fra Hjørring. Han har siden 2016 boet i den grønlandske hovedstad Nuuk. Det grønlandske medie henviser til en facebook-opdatering skrevet af Kasper Brix Bærndts søster, Karoline Dahrling Hughes. Ulykken på Storebæltsbroen skete tidligt onsdag morgen, da dele af en trailer på en godsvogn rev sig løs på grund af voldsom blæst, lige i det samme som et passagertog kørte forbi. De afrevne dele fra godsvognen blæste over i passagertoget og forårsagede voldsomme skader. I alt otte personer omkom i ulykken. Det er indtil nu ikke klarlagt, hvordan ulykken kunne ske. Hverken Nordjyllands eller Fyns Politi vil kommentere på oplysningerne.

Opsummering:
En af de dræbte i togulykken på Storebæltsbroen onsdag er en nordjysk mand med bopæl på Grønland.